Document ID: /roh_data/filtered/fineweb-2-filterrobots_roh.jsonl.gz/21461

Fachstelle Langsamverkehr
Servetsch per il traffic betg motorisà
Servizio per il traffico non motorizzato
La regenza ha approvà – cun permissiuns e cundiziuns spezialas – in project per construir ina nova via da velos tranter Cuira e Trimmis. Il chantun sa participescha cun ina contribuziun da maximalmain 972 000 francs. Malgrà la distanza attractiva per velos tranter las duas vischnancas profita actualmain mo ina pitschna part da la populaziun da la via da velos per occupaziuns quotidanas intercommunalas. Las colliaziuns existentas vegnan evitadas en il mintgadi, pervia da grondas muntadas u pervia d'ina concepziun insuffizienta dal vial. La nova via da velos duai exaurir il grond potenzial da questa colliaziun da velos per il mintgadi e distgargiar il traffic public sco er il traffic d'autos. La via da velos cumenza tar la via Cadonau a l'ur il pli al nord da la citad da Cuira. Suenter in nov trassé che traversa la prada vegn duvrada ina via da guaud existenta che maina fin a la Maschänserrüfe. Silsuenter percurra la via da velos sur la via centrala da Trimmis. Sco part da l'inventari federal da las vias da communicaziun istoricas da la Svizra (IVS) giauda questa via ina protecziun speziala. La regenza ha disponì perquai – en cunvegnientscha cun ils posts federals cumpetents – che las structuras existentas ed il trassé da la via centrala restian tals e quals. Ina cuvrida d'asfalt u in'autra cuvrida dira è inadmissibla sin quest traject da la via. Sin ils ulteriurs trajects garantescha ina cuvrida d'in asfalt spezial che la via da velos saja persistenta e possia vegnir duvrada en il mintgadi independentamain da l'aura e da la stagiun. En il guaud na vegn la cuvrida a media vista strusch distinguida da quella d'ina via da guaud, grazia a sia cuvrida da gera cun in tractament da la surfatscha spezial.
© Uffizi federal da topografia